Cesarhanmun/geonobi-data huggingface dataset:
地名: 梁山 (慶尚道, 郡)
年: 1734.0

○誣人惡逆罪人南極伏誅, 籍産如法。 初, 鞫廳問極, 其供略如湖營所告。 又引安東人南相龍、東萊人李春澤、平海人金遂萬爲淸涼會中人, 又引比安人金光佐, 爲別契目六十人中首題之人。 又引安東人柳澄謂: "傳南挺明之書, 而納其書於行擔, 置之南聖雲館主人金尙文家。" 云。 鞫廳捕所告諸人, 問金尙文, 非尙文而乃昌孫也。 昌孫供: "元無南極行擔受置之事。" 問南挺明, 非挺明而乃斗精也。 斗精供: "初不與南極相識。" 云。 問權恪, 供: "南極則元不相知, 而前年有南挺明者, 自稱曾經修撰, 被謫蒙放, 路逢賊患云, 而來過臣家矣。" 問南雲紀, 供: "臣卽閔黯之壻, 而南極、南挺明, 俱是不知之人, 亦無淸涼山往來之事。" 問柳光遇, 非光遇而乃光弼也。 光弼供: "臣卽戊申賊李允幸之壻, 而南極、南挺明俱是素昧, 亦無淸涼聚會之事。" 極與斗精面質, 不相識, 又與恪面質, 極語多謊。 且以斗精爲雲紀, 至如柳澄、韓聖天及任先達則金吾郞遍行搜捕, 皆無其人。 更問極, 供: "斗精非挺明, 而挺明別有其人也。 柳澄則屢見於安東, 任先達則往來沙里浦, 韓聖天則乃名卜黃聖天。" 云。 極與光弼、雲紀面質, 俱不相識。 問閔元龜, 元龜卽黯之孽孫也。 元龜供: "初不知南極, 亦未嘗見淸涼。" 問鄭夢錫, 供: "初不知南極, 又不知有沙里浦, 亦無使船之事。" 極自知所告虛罔, 乘夜越獄而走。 蓋羅卒金興瑞受元龜帖, 給租錢, 與書吏金兌輝, 潛囑外直羅卒吳泰禧, 使解元龜與極之枷, 極因是而逃。 經日而就捕。 鞫廳更問, 極供: "臣之逃躱, 皆元龜所敎誘也。" 尋又變辭曰: "臣非目見淸凉會也, 特聞於黃道重輩, 而權恪謀逆則是實。" 問元龜, 供: "臣於前年, 見南極於李浹家, 而會者十五六人, 皆不知名。 極與浹約往淸凉, 而臣則有故不往。 其時暫見極, 故初供云不相識。" 極與元龜面質, 極之所擧淸凉會中人, 又與前供多違錯。 更問元龜, 元龜供: "租錢帖果成給, 而四寸若來留於金時賛家, 則使之覓去。" 云。 時賛卽李宇鼎墓奴, 而所謂四寸, 宇鼎之孫也。 卽戊申就拿者李道文之子, 兒名得喜者, 而元龜之嫡姑母子也。 捕廳捉來喜得, 則名郁馨云。 元龜又變辭曰: "豈可與南極輩共圖大事乎? 機張縣監權&#x256DA;使臣通書於李浹, 且謂臣曰: ‘吾以枳塞朴文秀外補, 而四忠尙不得伸枉。 如羅學川者, 爲鄭澔上疏。 於吾輩有誠款, 而又有如李萬維者, 久謫濟州, 南、老合勢則何事不可做乎? 蔚山府使安慶運、東萊府使鄭來周、梁山郡守名不知者亦同議。 其謀主則李浹、金瑞翰, 而浹欲於八月陵幸, 驅兵北上。’ 云。" 於是, 鞫廳大臣以下請對稟旨, 上曰: "此不過疑亂延拖之計也。" 金興慶曰: "曾於戊申有誣告尹淳等者, 而特命勿問。 今元龜所引, 亦何可輕疑乎?" 上曰: "&#x256DA;雖外補, 予豈以逆疑之?" 命更問元龜, 元龜變辭曰: "淸凉會臣果往參, 而裵胤休等, 同會謀逆。" 又變辭曰: "臣不果往參, 而所以誣告權&#x256DA;等者, 欲爲一時延命計也。" 元龜旣物故, 鞫廳更問極, 又與黃道重面質, 語多錯。 又與鄭夢錫面質, 不相識, 命放夢錫。 又與雲紀面質, 皆如前供。 問申重泰、金&#x201DF;、李浹、尹尙甲等, 皆言不識, 南極亦不見淸凉山。 極與尙甲、浹面質, 皆不相識。 問權緻、南聖雲、裵胤休等, 皆言不識南極。 與極面質, 互相爭詰, 無立落。 極凡刑四次, 始輸款曰: "臣之自作之罪至重, 故欲爲延拖之計, 做作淸凉聚會之說, 而臣兒時, 一見淸凉, 尙記其地形, 故取其易於爲對也。 契都目通文事, 皆是做出者, 淸陰書院事, 臣自年前聞有此議, 故憑藉爲說也。 六國尉佗之說, 臣粗解文字, 故引用隗囂之言, 以實嶺南角立之意。 三路防守事, 臣慣知嶺南, 有鳥竹嶺及尙州、報恩相通之路, 而但擧嶺南, 則似沒摸捉, 故做出三路之說, 以實之也。 千金得力士, 欲以張大其事也, 水上船事, 乃是猝辦之言也。 所告諸人, 或聞其名, 或知其面, 或作虛名, 而俱是知名之士, 故歷擧多人, 以實其聚會謀議之事。 詩句皆臣所作, 而牒寺韓之詩, 臣在鎭營時, 臨急猝成, 而押韓字以叶韻。 雖知有名卜黃聖天, 而變爲韓聖天, 以實其叶韻之意。 牒寺元非地名, 而其時適聞刑房告牒報之聲, 以事改作寺字也。 心懷彼此同之詩, 本草在於權恪家, 故欲掩其見詩恪家之跡, 以爲淸凉所作, 而改以君我將無同, 乃是金&#x201DF;訪恪不遇, 而留題之詩也。 前後所供, 都是誣罔。" 云。 至是, 極旣正刑, 上召見按鞫諸臣。 敎曰: "元龜之死, 終有可疑, 而極旣以誣告自服, 被告餘人當酌處。" 仍命權恪、南聖雲、裵胤休令該署, 題給藥物, 救療以送, 柳光弼、南斗精、黃道重、申重泰、尹尙甲、金&#x201DF;、李浹、權緻竝放, 南雲紀娶黯女於爲婢之後, 不稱黯爲逆, 其心可知, 遠配。 吳泰禧、金興瑞、金兌輝等移秋曹勘處, 囚於捕廳者竝放。
地名: 梁山 (慶尚道, 郡)
年: 1775.0

○藥房入診。 敎曰: "今已聽政, 沖子擔負者重, 予則此堂得便養之道, 於宗國有泰山之固。 今日扶杖臨殿庭, 與沖子諸臣受爵, 八十歲聽政沖子, 古豈有也, 扶杖與其孫之宴, 亦豈有也? 於今國事帖然, 祖孫俱安, 此邦國莫大之慶。 予則若此, 而八道吾民若何? 文王之四民, 民之可矜者。 而八道舊逋雖停捧, 新逋今幾捧, 官吏催督於門前, 吾民莫敢展足而臥。 亦何異於四民乎? 婢布時皓髮扶杖者, 尙未識室家之樂。 於今旣減婢貢, 庶可謂小惠, 而垂諸史記, 卽予一政。 男貢亦非予赤子乎? 雖然此亦得一梁山泊然後, 庶可省弊。 均役減一疋, 予誠歉然, 予問熙皞之世, 亦有此例否。 興惟及此, 曷勝歉然? 今邦慶果三百年初有, 故勉從沖子, 此不過慰沖子之心, 俾諸臣之意也。 八道吾民, 困於蔀屋, 莫知此歲之樂, 而管籥聲戞於雲間, 燕饌醉遍於庭中, 此心歉然, 沖子知否? 嗚呼! 此等之時, 吾民若小休, 八旬其君, 食可甘而寢可安, 若違於此, 予何心仰彼蒼, 亦何心拜陟降? 八道道臣兩都留守, 其於臨民, 夙夜兢兢, 對一民若其君之在後, 處一事恐或欺其君, 吾民其庶幾乎。 吾民其庶幾乎?"
地名: 梁山 (慶尚道, 郡)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 梁山 (慶尚道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 咸安 (慶尚道, 郡)
年: 1423.0

○昌寧府院君
              成石璘卒。 石璘字自修, 慶尙道
              昌寧人, 文靖公
              汝完之子, 自號獨谷叟。 恭愍王六年丁酉登第, 年二十, 初授國子學諭, 遷直史官, 時, 益齋
              李齊賢修國史, 一見奇之, 常令操筆, 遷藝文, 供奉三司都事、典儀注簿。 恭愍王器之, 擢置箚子房(閟)
                〔必〕
              闍赤, 累遷典校副令, 又爲知印尙書, 遷禮儀摠郞, 出爲海州牧使。 時辛旽忌其知遇, 故有是命。 單騎赴郡, 居三月, 拜成均司成、三司左尹, 擢密直司左副代言, 尋遷知申事, 拜密直提學。 庚申夏, 倭賊入升天府, 幾陷京城。 時, 石璘爲元帥, 楊伯淵褊將。 諸將見賊鋒銳甚, 欲退渡橋, 石璘獨決策曰: "若過此橋, 人心貳矣, 不若背橋一戰。" 諸將從之, 人皆殊死戰, 賊果失利而遁。 其秋, 伯淵以讒被誅, 石璘亦配咸安。 召還封昌原君, 俄拜政堂文學, 出爲楊廣道都觀察使, 建議始立義倉, 國家善其策, 竝令諸道行之。 入爲門下評理、兼司憲府大司憲。 及我太祖倡義, 廢僞辛, 立王氏, 石璘與贊其策, 賜端誠保節贊化功臣昌城郡忠義君, 轉三司右使。 我太祖卽位, 拜門下侍郞贊成事。 自太祖在潛邸最重之, 及卽位, 眷遇益隆, 雖當聖心不懌, 見石璘, 釋然霽威, 言必見納。 歲癸酉, 判開城府事, 移判漢城府事。 賜原從功臣號、奴婢三口、田三十結。 恭靖王卽位, 授西北面都巡察使、都節制使、平壤府尹。 還拜門下侍郞贊成事, 賜輸忠翊戴功臣。 陞門下右政丞昌寧伯, 尋爲左政丞。 庚辰, 我太宗卽位, 賜推忠同德翊戴佐命功臣之號, 封昌寧府院君。 癸未, 復拜右政丞, 丁亥, 拜左政丞。 辛卯秋, 上箋乞解職, 不允。 甲午, 以府院君家居。 乙未, 爲領議政, 復以府院君退休, 賜几杖。 石璘容儀淸秀魁偉, 資性卓越。 歷事四朝, 務爲寧靜, 不喜紛更。 有遼東潰卒林波羅實率衆至境, 廷議皆欲納之, 石璘獨執不可, 極言利害, 後其言果驗。 居家儉素, 善眞草, 工詩律。 至其晩年, 乞解機務, 優游自樂, 燕處常坐一木几, 謂之養和。 自壬寅夏有微痾, 至是倚養和, 蕭然而逝, 年八十六歲。 上聞之悼甚, 輟朝三日。 諡文景, 道德博文文, 由義而濟景。 子志道、發道。
地名: 咸安 (慶尚道, 郡)
年: 1427.0

○刑曹啓: "咸安囚奴都乙赤, 故燒人房屋, 律該斬。" 從之。
地名: 咸安 (慶尚道, 郡)
年: 1454.0

○私婢訥巨里、咸安官奴檢同訛言曰: "近日當有兵事。" 下義禁府鞫之。
地名: 咸安 (慶尚道, 郡)
年: 1456.0

○朴遂良自詣義禁府, 命左承旨具致寬、右副承旨曺錫文, 鞫遂良于承政院。 遂良神氣渙散, 視瞻徊徨, 自言: "臣發如此無根之言, 罪當死。" 因泣下言曰: "臣於前日訟憲府, 督囚湛之家僮, 其奴豆羅憤其主歸咸安不返, 屢被憲府侵督, 與其叔不記名者, 相語於禮賓前路曰, ‘吾主湛之諸子, 每夜聚謀於崔滸家, 相與言曰, 「此事得成, 則某等當爲一等功臣, 必大見用, 被罪在外者亦可還。 然吾等謀事不如父, 待父之還, 聽其指揮。」 我聞此言, 但以奴主之故, 不敢發告, 若告則此輩當盡死矣。’ 臣尾其後竊聞之, 卽詐爲豆羅書, 先投趙得琳家, 次投翼峴君
              璭家, 秘其蹤迹而還, 欲其直推豆羅, 以知其實也。 且湛之前年五六月間, 坐其家簾窓裏, 與隣家無須一老翁相語云, ‘吾戒子仁, 「勿示人以技」, 仁不從, 爲人所知, 至於被罪惜也’, 臣在窓外聞之。 到今思之, 其言亦詭。 臣所聞唯此而已, 若投書中辭敷演書之。" 致寬以啓, 傳曰: "遂良事九分爲非, 一分爲是。 然予當厚賞, 雖誣告亦不加罪。 若罪此人, 恐後日言路塞矣。" 命致寬、錫文及鈴川君
              尹師路同義禁府堂上, 進豆羅及其妹夫豆伊拷訊, 豆羅望天指日, 訴冤不已。 卽捕所謂無須老翁問之, 事相牴牾, 更問湛之下鄕日月于遂良, 答云: "年前二月, 封訟簿歸咸安不還。" 其與五六月間, 坐簾窓之語又異, 命囚豆羅等于義禁府, 傳曰: "遂良雖與湛之有隙, 然其事至大, 不可不推, 姑保放遂良, 待湛之、仁等上來推之, 湛之及辭連各人親屬, 律應緣坐者, 幷囚待決。"
地名: 咸安 (慶尚道, 郡)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 咸安 (慶尚道, 郡)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 咸安 (慶尚道, 郡)
年: 1472.0

○刑曹三覆啓: "咸安囚私奴生同劫行人强盜罪, 律該斬不待時, 依受敎, 妻子永屬邊邑奴婢。" 從之。
地名: 咸安 (慶尚道, 郡)
年: 1473.0

○刑曹三覆啓: "咸安囚奴白哲與白丁莫山等三人, 盜南孝仁等家牛馬罪, 依受敎, 三人以上成群爲盜, 爲首者絞待時。 安山囚白丁朴檢同ㆍ朴貞、南陽囚白丁從南ㆍ趙山、水原囚白丁吳得夫ㆍ金末同ㆍ徐孟雨, 劫陳叔良家强盜罪, 律該斬不待時, 依受敎, 妻子永屬所居邑奴婢。" 皆從之。
地名: 咸安 (慶尚道, 郡)
年: 1474.0

○傳旨司憲府: "放三嘉付處良女善非、豊川充軍趙生ㆍ李元、尼山付處許繼智、茂長付處趙季山、潭陽官奴定屬金延生、咸安官奴定屬吳生、慶州官奴定屬崔亡吐、交河官奴定屬朴石山。
地名: 咸安 (慶尚道, 郡)
年: 1475.0

○御經筵。 講訖, 持平尹惠、正言崔灌請得琳之罪, 不聽。 上曰: "權德榮妻宗女也, 憲府不啓而鞫, 甚不可。 貪汚虐民外, 勿許風聞, 載在《大典》, 律亦言: ‘非奸所捕獲, 指奸者勿論’, 暗昧不明之事, 安得風聞擧劾?" 惠對曰: "臣等未知德榮妻爲宗女也。 若知之則安敢不啓? 然士族婦女陰事, 必待捕獲而後推之, 則萬無劾正之理, 如此則臣恐淫風之大行也。 昔朴允昌妻失行, 亦風聞擧劾。" 上曰: "予嘗令移天禮于他所, 宗親來言: ‘若移天禮, 則益啓人心之疑也’, 故今欲勿移。" 惠曰: "事若虛則不可不明, 如其實也, 而不移天禮, 則恐益恣行矣。" 灌曰: "德榮妻, 以宗女蒙汚辱之名, 豈不欲自明? 今若勿問, 則無所曝白, 含冤不少。" 上顧問左右。 領事曺錫文對曰: "臣聞此事, 反覆思之。 天禮移之不可, 不移亦不可。 德榮妻, 以太宗孫女, 不宜居外, 令來居京都, 則雖不移天禮亦可。" 領事金礩曰: "奴主之間, 得此汚名, 喧傳一國, 雖是虛說天禮必豪奴也。 曩者趙之唐亂妹事, 雖令勿問, 然使人疑之, 亦之唐之罪也, 故命竄之于外。 請依此例, 以天禮沒爲兩界官奴。" 上曰: "光州官吏, 以天禮寢于床, 美衣服, 異飮食, 取供亦不可。" 知事李克培曰: "今雖勿問, 衆論必謂宗女蒙恩免罪, 決不以此事爲虛。 臣爲慶尙道觀察使, 咸安郡報崔玉山殺父, 臣以爲事大卽啓, 世祖驚駭, 特遣金國光曰: ‘豈有如此事乎? 汝知予意, 其往鞫之。’ 國光承命往鞫, 果曖昧事也。 世祖命放之, 罪其官吏。 臣意以爲, 今亦遣一諳鍊朝士, 往問何如?" 上曰: "卿言雖是, 亦有不可, 予當取稟大王大妃。 且前者, 大王大妃以李延孫妻居貧, 特賜穀百斛, 非典言私贈鐵堅也, 司憲府以此論啓, 亦不可。" 惠曰: "臣等不知其實, 誤言之耳。" 上曰: "崔汝文刑問啓目: ‘曺典言不啓, 以時推照律判下’, 誰發此言?" 錫文曰: "朴允亨云聞於崔盖地, 盖地云聞於允亨, 允亨雖忍杖不服, 臣意以謂, 允亨言之也。" 上曰: "權緝杖訊何如?" 錫文及左副承旨玄碩圭對曰: "權緝元告人也, 且無違端。" 上曰: "雖然, 杖緝以實其言而後, 質問允亨, 則或可得情。" 碩圭曰: "事理不可料也。 杖緝則或生違端矣。" 上御宣政殿, 引見密城君
              琛、誼城君
              寀、寶城君
              㝓、玉山君
              躋, 承旨、史官皆不得入。
地名: 咸安 (慶尚道, 郡)
年: 1510.0

○御朝講。 司諫李鐵鈞、持平宋好義論安潤德、兪懷哲事及王后族親從良等事, 不允。 鐵鈞又啓曰: "平安之民, 貿易唐物, 其弊不貲, 此弊不祛, 則誠非細故。 赴京行次, 護送軍馬, 多載己物, 因此疲困, 至不能載持軍器, 甚爲未便。 我國好用唐物, 故其弊如此。 古人云: ‘有財此有用。’ 本國所産, 可以支用, 何必唐物乎? 方今競尙奢侈, 衣服皆用紗羅綾叚, 器具盡用畫器, 宮室極麗, 雖士庶之家, 亦皆飾以華禳。 古人云: ‘峻宇雕墻, 靡或不亡。’ 漢
              文帝惜百金而罷露臺。 上行下效, 捷於影響, 上先爲節儉以率之, 則下民觀感, 奢侈之風息矣。" 領事金壽童曰: "良賤之分, 非輕。 夫賤人雖有功, 猶當先定其法, 然後可以從良。 今者寸外族親, 若無功而從良, 則其弊不小。 況今各司奴婢, 殘弊尤甚乎? 尙宮族親, 尤不可從良, 請快從臺諫之言。" 不允。 知事金應箕曰: "先王朝, 亦有(恃)
                〔特〕
              恩從良者, 而成宗朝有援例上言者多矣, 或從或不從。 臣與權景祐等, 爲承旨時啓之, 皆還賤, 至今爲賤。 古人云: ‘三無私。’ 人君不可有私。 法外從良者, 從公論還賤甚便。 自先王朝至今, 限外從良者, 前日閑遊, 亦已足矣, 今雖還賤, 有何冤抑? 請快從臺諫之言。" 壽童曰: "前日以特恩從良者, 今日聽公論還賤, 則亦是美事。 聖上中興, 培養土氣, 爲政之最重者人材。 以公論爲啓者, 無留快從, 則士氣自然培養。 臺諫之言, 雖不可盡從, 可從者請快從, 無難也。 成宗培養士氣, 故有多士之美, 末年尤盛。 人材之盛衰, 亦在人主之培養與否。 《詩》之《棫樸》、《旱麓》, 皆詠文王養育人材之盛, 故其效有濟濟多士之美。 今日臺諫公論, 快從無留, 則亦培養人材之一事。" 參贊官李長坤、檢討官權橃, 亦請快從臺諫之言。 好義曰: "壽童所啓之言甚切, 有關治道, 所當體念。 但曰: ‘臺諫之言, 雖不可盡從, 可從者亦可快從。’ 此言有妨言路。 且守令係生民休戚, 今以邊患爲急, 邊方守令, 皆用武臣、然武官但務邊事, 不恤其民, 民生益困。 請更議便否。 其於邊患最急處, 可遣武臣, 其餘則文武兼用爲便。 禦敵雖重, 治民尤重, 豈可全意武事, 不念字牧之任乎?" 鐵均曰: "武臣率皆麤暴, 無慈祥之心, 下民之困, 無足怪者。 如昌原、咸安等邑, 實內地, 而以金敬義之輩莅之, 借曰咸安防禦之地。 敬義前爲方山僉使時, 野人數輩, 扣關呼譟, 軍人皆請擊之, 而敬義畏縮無策, 其不能折衝禦侮明矣。 請一從《大典》處之。 侍讀官李蘋曰: "古者宰相子弟, 入仕者不多, 而皆遊學宮, 以修其業, 及其年長(無)
                〔垂〕
              成, 然後有媒爵之計。 今則宰相子弟, 未見在學宮者, 纔免總角, 已有求仕之計, 士習不美, 一至於此。 昔姜龜孫, 旣登仕版, 旋去簪笏讀書, 其父希孟嘉之。 今不見其人, 然不可一一禁之。 若欲救此弊風, 則已登仕版者, 勿許赴擧, 然後此風可革矣。" 檢討官權橃曰: "人材乏少, 未有甚於此時。 前日令臺諫、侍從, 各薦可用之人, 然其薦擧之人, 未聞敍用。 若其可用之人, 雖越次用之, 何害於政?" 上曰: "用人安民, 皆國家關係之政。 前此薦擧之人, 未見敍用, 守令牧民之任, 亦所當擇。 人才之盛, 不可以他途求之。 但當養育, 待之悠久可也。"
地名: 咸安 (慶尚道, 郡)
年: 1513.0

○晋州、咸安、固城、巨濟、泗川、漆原大雷, 又有赤白煙氣, 移時乃滅。 傳曰: "災變如此, 必有所召。 此似兵象。 倭奴變詐不測, 不可不慮。 心甚未安。"
地名: 咸安 (慶尚道, 郡)
年: 1514.0

○丁未/御朝講。 鄭光弼曰: "邇來屢有災變, 至爲驚駭。 避殿、減膳, 亦似循例。 國事日非, 恬然度日, 冥冥之中, 先示告戒, 而猶未知耶? 臣常念于中, 而未得其故也。 古云: ‘當局者迷, 傍觀者明’。 若下旨求言, 豈無能言者乎?" 大司諫金世弼曰: "壬申年, 柳順汀啓以‘南原等官土豪、品官, 冒占白丁之弊。’ 臣適授監司, 親承傳敎, 到界搜括, 其濫占匿使, 多至五六十, 官奴婢亦多隱接役使, 臣未及畢推而遞, 至今不啓。 更命搜括啓聞, 何如?" 上曰: "下諭問之可也。" 大司憲宋千喜曰: "臣前爲慶尙道監司時, 土豪、品官之最强者, 推覈而徙邊矣。 其後孫仲暾語臣曰: ‘土豪, 尙有未及制者, 昌寧、靈山等處, 有數三土豪, 至於田稅, 亦不納官云。’ 耕食國土, 而至於不稅, 頑惡孰甚? 固宜推懲。 金安國前日言: ‘咸安有李季賢者, 家匿才白丁, 多至三十餘人, 人之牛馬, 公然牽來, 其主見之, 畏不敢訴; 有一全羅道人, 推捉逃奴于其家, 右人要諸路殺之, 投之江中。’ 土豪之强暴類此, 不可不深治痛懲。"
地名: 咸安 (慶尚道, 郡)
年: 1531.0

○右承旨朴祐以委官意啓曰: "沈思順奴二名, 捉來詰問, 而先刑問廣大, 而將及芿叱同, 芿叱同拔劍自刺其項, 皆以爲驚駭, 故不得刑問芿叱同耳。 然不甚傷害矣。" 傳曰: "廣大變辭對答, 此似荒唐。 今日更爲刑推可也。 芿叱同雖㤼於刑問而自刺, 然自刺其項, 亦爲荒唐。 姑令救療, 待差刑推可也。" 且以思順家搜來草稿, 封而下曰: "此乃有憾於沈貞被罪時所作也。 字體或有相似者, 則亦可比對可也。 又以此語, 問思順曰: ‘汝於常時, 有如此怨憤之心, 爲如此怨憤之文乎?’ 以此意詰問, 而刑推可也。"
                【其搜來草稿曰: "庚寅冬十一月十七日, 弘文館俱詣政院, 論駁兩司, 有事不直言, 吏曹注擬失當等事。 翌日政, 以特旨移副提學成世昌, 拜刑曹參判, 以黃士祐代之。 二十一日夕, 新兩司大憲金謹思、執義尹安仁、持平宋麟壽ㆍ金致雲、大諫權輗、正言羅淑ㆍ蔡無斁, 論啓成世昌締交家君, 排擯異己, 以受嗾家君之言, 出議本館, 欲以一網打盡臺諫云。 且因引家君迎接後進, 以收人心, 招權納賄, 門闌如市, 灼鼠之變, 受賄要婢, 又與李沆、金克愊, 結爲死友, 留宿私議等事, 極口抵排, 請皆依律定罪。 一啓, 上命罷家君, 下世昌詔獄鞫之。 世昌招意, 以爲: ‘金安老蒙放入京之後, 議論多出於彼。 及其兄安鼎爲吏曹參判, 而判書有闕, 首擬張順孫。 且初政, 移擬執義任權於正, 事甚有異, 如是臺諫, 噤無一言可乎? 適到某家, 言詮及此, 某所言政合素意, 故或說同僚, 或議相知, 出議本館, 同然一辭, 故論列。’ 云。 再招至刑取服, 禁府照以杖一百、流二千里、告身盡行追奪。 兩司更啓, 討擬正律, 又推禁府低卯比律之誤。 更議擬以極律, 上特判杖贖、告身盡行追奪, 遠方付處。 兩司請家君依律定罪, 上以大臣不可重治, 削職已爲非輕也。 論至六日乃允, 世昌付咸安, 家君付永川。 兩司又啓移配, 世昌
                  平海, 家君江西。 君親一體, 忠孝同性。 陷親, 非子之道, 欺君, 失臣之義。 事雖間於公私, 情何掩於內外? 家君籍先世勳業之餘慶, 特蒙眷遇於聖(氏)
                    〔代〕
                  , 深思(直)
                    〔生〕
                  育之恩, 欲效(治)
                    〔涓埃〕
                  之報, 忘身爲國, 當事勇先, 人心疑忌之, 積旣有日矣。 名位之極, 禍敗之理, 固然也。 後進之士, 或以私便來, 或以公事至, 迎接慇懃, 時與盃酌, 吐示肝膽, 豈有形迹之誤, 乃敢以收人心, 目之乎? 少年韋布之朋, 同登聖朝, 有事共議, 期不負恩, 豈有妨於義理? 況典私宿, 便無是事, 傔從皆是證左, 敢誣以顯有之迹乎? 灼鼠之變, 家君先發, 爲主朴氏, 增痛入骨, 納賄之事, 萬無可據之迹。 持贈受授之人, 憑考一處, 輒得其實, 要婢之事, 口不可言。 克愷雖無狀, 豈可以不入耳之言, 發諸口乎? 朴家二壻具在, 若有數罪, 則其眷下之耳目, 皆知其灼然。 家君雖負國、棄忠, 而自爲身地, 則固有其計, 豈可受非百年可資之賂, 而自取一朝輒敗之道乎? 至於與成世昌相話閒, 言及朝政之事, 俱在世昌之招, 亦無私意, 只爲國誤料及此已。 臺諫有何忌惡, 而敢有一網打盡之意耶? 身居鈞軸, 日夜思度於方寸者, 惟不負聖恩之如天耳。 大抵自古雖無狀之人, 欲爲國害, 皆有利於其身故耳。 如家君, 位已極矣, 家已成矣, 周身拄腹之物, 皆荷國惠, 國有誤禍, 先及大僇, 雖欲負國, 豈不自愛其微命乎? 常觀古史, 有致忠受冤, 盡誠受禍事, 意謂之國禍, 其情未必皆然。 乃今見之, 固爲不誣。 如吾者雖欲分疏萬一, 只所增過耳。 浮根無托, 落羽離形, 放淚視天, 含笑入地而已。"】
地名: 咸安 (慶尚道, 郡)
年: 1588.0

○丁卯/慶尙監司書狀, 咸安居奴守伊, 其父有傷打, 下京官推鞫事。
地名: 咸安 (慶尚道, 郡)
年: 1596.0

○軍功廳啓曰: "金得軍功相考, 則甲午九月十六日都元帥權慄啓本, 助戰將金應緘等, 咸安地倭賊焚蕩時, 京砲手私奴金得殺貳中丸, 不至重傷云, 而未準事目, 故不得論賞矣。"
地名: 咸安 (慶尚道, 郡)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 咸安 (慶尚道, 郡)
年: 1670.0

○丁酉/上御養心閤, 引見大臣及備局堂上。 戶判權大運曰: "秋三朔所用之米, 已過三萬石, 蓋以科外用度之多, 以致如此。 儲蓄將竭, 百官俸祿, 亦將不給, 軍兵放料, 尤爲難繼, 國事可勝言哉?" 校理金錫冑曰: "三朔用米, 已過三萬石, 此自上不能節損而然也。 今若以大布、大帛之儉, 先行於內, 而務從裁損, 至誠救民, 則國計或可繼也。" 時, 飢饉已極, 主家營繕未已, 功費鉅萬, 故諸臣之言如此。 左相許積曰: "今日所急者, 莫如蠲減身役, 而諸臣意見各異。 趙復陽則以爲勿論被災輕重, 當一體全減, 前頭國計, 有不暇論。 臣之愚意, 竊謂不然也。 一年經費, 必有七八千同木綿, 然後可以繼用, 而今若一倂減之, 則國計亦無奈何。 若就尤甚邑全減, 其次半減, 則似或得當矣。" 右相洪重普曰: "臣亦初以復陽言爲是, 國計亦不可不念。 左相分等之言, 似爲得宜。" 兵判金佐明曰: "度支及本兵, 幾盡罄竭, 臣意則雖尤甚邑, 亦不可全減矣。" 大運曰: "復陽聞地部所儲, 有綿布八千同, 而有此全減之議矣。 然此綿布品麤, 不如兵曹之行用者, 不可恃此爲全減。" 大司諫沈梓曰: "除出京各司封不動及外方各處銀布, 以補經用, 則雖全減身役, 豈不可也?" 積曰: "諸臣之言, 皆出於救民, 可謂好矣。 但一年經費, 當用七八千同。 京各司, 則太僕之儲最優, 而不過千同, 其餘五千同, 何以辦出耶?" 上曰: "八路生靈, 擧將塡壑, 不可不區別蠲役, 使之保存。 尤甚邑則全減, 其次則半減, 以示朝家軫恤之意可也。" 積曰: "奴婢身貢, 或有只捧一匹者, 此亦減半乎?" 上曰: "此亦以被災輕重, 或全減, 或半減, 一如諸般身役宜矣。" 其後以吏曹參議金萬基之言, 稍實邑之當納三匹者, 亦減一匹。 通八道尤甚者一百三邑, 其次一百五十六邑, 其餘爲稍實, 而比常年則亦未免凶災矣。 大運曰: "不緊營繕停罷事, 曾已稟定, 而諸處修理之役不輟, 請自今一切停罷。" 上許之。 判尹徐必遠曰: "摠戎牙兵, 專爲守衛單弱而設矣。 壯抄軍殊甚無用, 臣意罷壯抄, 皆屬束伍爲當。" 上問大臣, 積曰: "其意似好, 而壯抄之設, 其來已久, 到今罷之, 未知如何也。" 上又問柳赫然, 赫然曰: "牙兵乃摠戎使親兵, 欲以壯抄添數, 而不爲入番矣。" 積又曰: "必遠必移南陽營將於仁川, 亦未知如何也。" 上曰: "察其形勢而爲之可也。" 大運曰: "慶尙道
              草溪等五邑, 敗船米豆一千三百石, 本曹覆啓蕩滌矣。 其他久遠未捧者, 如盈德甲申條三手糧米、延日ㆍ長鬐癸巳條稅米、密陽己酉條稅米、咸安丁酉以後五年條稅米、玄風己亥條稅米豆、光陽辛丑壬寅兩年條奴婢貢米, 已上七邑敗船米豆未捧者, 亦當一體蕩滌矣。" 上曰: "年久未捧者, 當此無前凶歲, 不可收捧, 亦爲蕩滌, 沙格等竝放宥之可也。"
地名: 咸安 (慶尚道, 郡)
年: 1680.0

○甲寅/備局因慶尙前監司朴信圭狀本, 覆奏請: "兵、水營在家軍官、別武士、軍牢、別砲、手桶匠、甕匠, 統營都廳募軍閑良募入者, 査出充定。 歲抄公私賤, 可以兼役者, 則編入束伍, 牧場假牧子、假屯民, 訓局鐵店數外匠人募軍, 皆刷送本邑。 梁山郡所在忠勳府、明安公主房、守禦廳、明禮宮諸屯及硫黃店所屬募軍, 亦依此定役, 咸安郡內奴婢貢木換紙之數, 更令內司, 量宜折定, 或以本布捧納。" 上從之。 獨明禮宮、明安公主房募軍編伍事及內司綿布換紙事, 不許。 政院陳啓爭之曰: "更化之初, 宣諭八道, 大小民瘼, 特令採訪者, 實出於軫民隱除弊事之聖意。 凡在瞻聆, 莫不欽仰以爲, 大振作、大更張自今日始矣。 近來凡係內司之事, 一切勿施, 有若私護者然, 蓋私之一字, 人主之所當深戒者也。 前後筵臣反覆陳達於榻前, 不翅縷縷, 而今者殿下處分, 大有乖於臣隣之所望, 何殿下獨不念民生之困苦, 而偏護內司之所屬耶?" 上不從。
地名: 金山 (慶尚道, 郡)
年: 1405.0

○議政府上書請革寺社田口。 時, 金山寺住持道澄, 奸其寺婢姜庄、姜德兄弟, 土田所出、奴婢貢貨, 竝皆私用; 臥龍寺住持雪然奸其寺婢加伊等五名。 議政府上書曰:
地名: 金山 (慶尚道, 郡)
年: 1417.0

○丁酉/減權堡、李法華死罪, 杖一百、流三千里, 籍沒家産。 流堡于慶尙道
              東萊; 法華于全羅道
              海珍。 刑曹、臺諫詣闕, 請堡、法華之罪曰: "其不忠之罪, 與宗秀、五方無異, 上只從輕典, 不置於法, 非示後之常典。 請置極刑, 以戒後之爲臣不忠者。" 上曰: "罪四人, 可以示後, 何復煩刑好殺?" 固請, 上曰: "此予之從諫, 不若古先哲王也。 然古之王者, 於殺人之事, 亦未必皆從之也。 且堡只以女色諂事世子, 豈可比宗秀之奸兇也哉? 予不聽從, 勿復言之。" 其斬宗秀等四人, 爲世子以杜後日冒亂之徒, 然上猶隱然有不忍之心。 上曰: "李昇則予旣鞭之, 宜不下於有司矣。 然內中決罪, 至收告身, 而使國人不知, 予恐大體不可, 故下獄, 今不與罪可也。 且金奇弱宦, 本杖八十, 降等六十, 小斤同亦如之。 若有未稱, 臺諫其言之。" 執義河演進曰: "前此, 具宗秀不置於法, 以從輕典, 故繼踵者多。 今昇亦從輕典, 則臣恐如昇者亦有之, 乞置常刑, 以懲後來。" 上然之, 只流于全羅道
              金溝。 金山龍、陳鋪、今音同各杖一百, 定爲官奴, 陳鋪于忠淸道
              德恩; 金山龍于陰城, 後從本定平壤官奴; 今音同于慶尙道
              聞慶, 竝皆籍沒家産。
地名: 金山 (慶尚道, 郡)
年: 1434.0

○召領議政黃喜等議曰: "婆猪江
              野人投化出來, 願爲臣服者, 比比有之。 若從願受之, 則彼必繼踵而來, 絡繹不絶, 不惟驛路之勞瘁, 國家支待, 將有不勝其弊者矣。 況婆猪江元係建州之衛, 其人皆受制於中朝, 彼雖投降, 非我國所當擅受者也。 前降勑書有曰: ‘各順天道, 輯和隣境。’ 是使彼我之間, 交相通好, 不相侵犯之意也。 厥今彼人等, 或願爲來居者、或頻數使人者、或來獻土宜者, 其爲往來, 似乎慕義, 而中心誠僞, 未敢悉知。 然彼人之願爲來居者, 一不送回, 幷皆受之, 則彼將控于朝廷, 以我朝爲招亡納叛必矣。 儻降勑諭, 問其事由, 將何以對? 欲圖後患, 當於今日圖之, 宜具上項事, 因以奏朝廷何如? 如其奏達, 以書乎? 以言乎?" 僉曰: "凡出來人, 若係上國, 則發還上國, 若係本國, 則給親完聚, 其餘待之以厚, 送回本土。 前來金山, 雖自稱本國人, 觀其勢, 逃來之人也。 旣知其詐, 而受之不還, 誠爲未便, 亦令送回本處, 則彼無控訴之端矣, 何煩奏達?" 右議政崔閏德等議曰: "諸臣之議似矣, 但其受所管人公幹, 願爲來居者及李滿住、撒滿答失里、沈吒納奴等, 欲遣子壻弟姪侍衛者, 依古者交質之法, 許令從願, 則彼此相信, 而聲息相通, 庶幾兩便矣。 彼將何緣而控訴乎?" 上曰: "金山自稱本國人, 國家以詐稱送回, 則其本國人之在彼者聞之, 意謂我國之不納, 將不出來, 是杜本國人出來之路也。 雖曰假稱, 姑令留置, 以開本國人出來之路何如? 更議以聞。" 喜曰: "國家留金山, 衣之爵之, 以爲本國人也。 今來也叱多也相哈之言曰: ‘金山是吾同姓三寸叔。’, 則非本國人也明矣。 其詐稱之實、逃來之迹見矣。 今旣知其詐, 盍亦送回本土乎?" 兵曹判書崔士康曰: "稱本國人出來者, 辨其眞僞, 以爲去就, 則彼人詐稱者, 必不出來, 而眞本國人, 則豈無繼踵而來者乎?" 上曰: "金山出處, 令禮曹更覈以啓。"
地名: 金山 (慶尚道, 郡)
年: 1441.0

○刑曹啓: "京畿
              果川縣囚私奴桂生等二人謀(敎)
                〔殺〕
              人, 慶尙道
              密陽府囚私奴石都里蹴殺守令使人, 平安道
              中和囚强盜金仇勿ㆍ金守、忠淸道
              洪州囚强盜白丁金山ㆍ金奉, 請皆依律處斬。 慶尙道
              基川縣囚私奴同三歐殺其妻, 請依律處絞。" 皆從之。
地名: 金山 (慶尚道, 郡)
年: 1446.0

○初, 有一童男年可十一二歲者, 行乞里閭, 偶至左承旨朴仲林第, 奴僕見之, 驚曰: "是乃主家奴金三所生金山也。 年九歲時失之, 不知去處。" 仍問所寓, 童指竹山縣監宋重孫婢夫千長命家。 金三往爭之, 長命曰: "是吾子千寶也。" 不許。 金三訴于刑曹, 刑曹鞫兩家父母及里人, 以金三子爲是, 案幾成, 參判成念祖疑之。 至是, 刑曹請令三省交鞫, 下義禁府, 同三省辨之。
地名: 金山 (慶尚道, 郡)
年: 1447.0

○義禁府啓: "今所辨金山、千寶之事, 留守成念祖備知本末, 請囚鞫之。" 上曰: "此事, 初因念祖而發, 反囚之可乎! 予將親問之。" 時念祖以病在家, 遣都承旨黃守身問之, 念祖曰: "臣初爲刑曹參判, 家奴豆乙萬曰: ‘此童爲千長命之子千寶無疑矣。’ 今刑曹欲以承旨朴仲林奴金三之子金山爲斷, 主若從之, 必蒙大罪, 且天可畏也。 臣母亦言爲長命之子, 臣甚疑之, 及上官之後, 言于同列, 同列皆微笑莫信, 臣獨以爲此事關係綱常, 非本曹所獨斷, 遂請與三省交鞫耳。"

○己巳/義禁府提調李渲ㆍ李堅基ㆍ李承孫、委官鄭甲孫、大司憲李季疄、知司諫鄭之澹啓: "朴仲林欲以千長命之子千寶爲其奴金三之子金山, 姦詐之跡已露, 不可掩也。 巧飾萬端, 尙不承, 是宜拷訊, 以得其情, 今只令據證定罪, 上恩偏重。 爲仲林者自愧輸情之不暇, 猶曰: ‘一息尙存, 誓不承服。’ 其不知上恩, 言辭悖慢, 莫此爲甚。 況義禁府豈宜不能取一仲林之招乎! 請拷訊得情, 以懲奸僞。"

○丙申/義禁府啓: "前縣監宋重孫婢粉伊嫁千長命所生奴千寶, 承旨朴仲孫以爲: ‘其婢, 三加嫁金三所生奴金山也。’ 强辨相爭, 敎人立證, 罪當杖九十, 徒二年半。 前直長李陽東聽仲林言, 贈管領金得守衣, 誘以千寶爲金山, 杖七十、徒一年。 校理權琦以敬差官, 辨金山事于木川, 燒其文案之草, 且漏洩仲孫子彭年。 護軍皇甫恭明知非金山, 而曰貌相(以)
                〔似〕
              。 重孫在獄迷醉逃出, 罪皆杖八十。 其誣證者祿山等八人, 兩界全家入居, 千寶永屬珍島官奴。" 從之。 特命仲林, 止收告身, 礪山郡付處; 琦減三等。 初, 置千長命、粉伊、金三、三加于一處, 令千寶擇其父母, 千寶年幼甚奸詐, 欲附重孫, 則批金三、三加之頰而罵辱之; 欲附仲林, 則批長命、粉伊之頰而罵辱之, 隨勢變辭, 顚倒是非, 變亂父母, 雖以爲長命之子, 人不能無疑也。
地名: 金山 (慶尚道, 郡)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 金山 (慶尚道, 郡)
年: 1465.0

○庚申/初慶尙道觀察使據星州牧使金自行、金山郡事尹洪等名呈啓: "星州僧信云與母弟金迪訟奴, 遂不相能, 乃與外姪僧雪敬謀, 邀信云於路, 射而殺之, 情迹甚著, 猶諱不服, 請行拷掠。" 時具達忠因事往星州, 上命達忠按覆信云等獄, 達忠鞫而啓之, 亦如自行、洪所鞫, 命義禁府拿致雪敬而辨之。 至是傳曰: "自行、洪等鞫信云致死之由, 而亂擊雪敬, 抑使取招, 其遣人逮捕自行、洪推鞫。"
地名: 金山 (慶尚道, 郡)
年: 1467.0

○傳旨義禁府曰: "中宮燈燭房宦官尹升、南福, 燈燭色奴金山者、古未、元萬、石松等, 不淨掃不愼火。 又宦官曺疹、文仲善、李得守等, 擅飮酒房酒, 而以薄酒換之, 且疹、仲善親問時, 辭頗不直, 竝鞫之。"

○義盈庫書吏(强得昌)
                  〔張得昌〕
                
              與中樞府書吏羅敎文, 錄義盈庫官員金孟節、李演、金智童, 及前等官韓致元、申允範、崔忻等所犯七十餘條, 密封, 因掌苑署別監金好山以聞。 命注書及宣傳官, 往搜義盈庫文書封置, 下孟節等及戶曹當該郞官、請臺監察于義禁府, 鞫之。 又拿庫奴問之, 一如得昌所訴, 其中尤甚者, 乃演也。 令安友參以淸白, 獨不與焉。 時, 昕爲金山郡守, 允範爲居昌縣監, 令義禁府拿來。